SKRIFTLIG FORESPØRGSEL P-4069/00

af Antonio Di Pietro (ELDR) til Kommissionen

(20. december 2000)

Om: Forhøjelse af telefonabonnement

EU's konkurrencekommissær Mario Monti har ifølge den italienske presse anmodet den italienske tilsynsmyndighed for kommunikation om at forhøje abonnementsafgiften på fastnet-telefoni med mindst 6 procent om året, fraregnet moms og inflation.

Abonnementsafgiften på fastnet-telefoni giver Telecom Italia indtægter i en størrelsesorden af 7 700 mia. ITL om året, hvilket målt i købekraft er det højeste i Europa, men med overgangen fra koncession til licens burde abonnementsafgiften frem for at stige snarere falde gradvist, indtil den dækker de faktiske omkostninger til vedligeholdelse af fastnettet, således at det ikke fordrejer konkurrencen på markedet.

Det ser ud til, at ordren om at undersøge det såkaldte adgangsunderskud, er blevet givet af en tidligere direktør i Kommunikationsministeriet, som siden hen har arbejdet for tilsynsmyndigheden for kommunikation og nu er ansat ved Telecom Italia.

Konkurrencekommissærens krav om en abonnementsforhøjelse har fået to italienske forbrugerorganisationer, Adusbef og Codacons, til at sende en redegørelse/klage til myndighederne for at få undersøgt, om kommissæren virkelig har ret til at pålægge uafhængige myndigheder en abonnementsforhøjelse, eller om man ikke bør nøjes med at drøfte sagen med regeringen.

På baggrund af ovenstående vil det være nyttigt at undersøge, om der i konkurrencekommissærens kabinet er holdninger repræsenteret, der vil kunne føre til en interessekonflikt med de beslutninger, som selvsamme kabinet har truffet i forbindelse med kravet til tilsynsmyndigheden om at forhøje abonnementet.

Svar afgivet på Kommissionens vegne af Mario Monti

(2. maj 2001)

På forslag af den daværende kommissær med ansvar for konkurrencepolitik besluttede Kommissionen i 1998 at indlede en overtrædelsesprocedure mod Italien, fordi landet ikke havde tilladt Telecom Italia at tilpasse sine telefontakster. I medfør af artikel 4c i direktiv 90/388/EØF som ændret skal medlemsstaterne - inden liberaliseringen af markedet den 1. januar 1998 - gøre det muligt at tilpasse telefontaksterne til de underliggende omkostninger. Formålet hermed er at undgå, at der på visse markeder opretholdes priser, der ligger under omkostningsniveauet, hvilket afholder nye markedsdeltagere fra at investere.

I løbet af september-oktober 2000 enedes de italienske kontrolmyndigheder på teleområdet (AGCOM) og Kommissionen om omkostningerne ved at få adgang til Telecom Italias net. Herved blev det muligt at beregne, hvor stor den nødvendige stigning i taksterne skulle være, for at Telecom Italia kunne få tilstrækkelige indtægter til at dække omkostningerne ved denne tjeneste. Formålet med Kommissionens henvendelse til AGCOM var udelukkende at minde om, at hvis man ikke tillod en sådan stigning, ville Kommissionen være nødt til at indbringe sagen for Domstolen og få konstateret, at direktivet var blevet overtrådt. Kommissionen var forpligtet til at indbringe sagen for Domstolen, hvis AGCOM efter mere end to års behandling af sagen stadig ikke tillod Telecom Italia at tilpasse taksterne til de underliggende omkostninger. Da der i direktivet henvises til tilpasningen til de underliggende omkostninger ved de pågældende tjenester, er det ikke hensigtsmæssigt at foretage en international sammenligning.

Telecom Italia var ikke involveret i beregningen af omkostningerne ved adgangen til nettet, men fremlagde kun de krævede regnskaber og oplysninger om den anvendte regnskabsmetode. Med hensyn til den højtstående italienske embedsmand, det ærede medlem nævner, og som på nuværende tidspunkt arbejder i Telecom Italia, er der tale om et rent internt italiensk anliggende, som Kommissionen ikke kan tage stilling til.

Kommissionen har modtaget et brev fra forbrugerorganisationer, hvori der stilles spørgsmålstegn ved relevansen og det hensigtsmæssige i Kommissionens indsats for at sikre en tilpasning af taksterne. Kommissionen besvarede brevet, der syntes at være baseret på en række misforståelser, og forklarede årsagen til sin indgriben. Kommissionen stiller ikke spørgsmålstegn ved det price cap-princip, som AGCOM har indført. Hvis Telecom Italia derfor hæver taksterne, skal virksomheden sænke andre priser for at ligger under det loft, der er fastsat for 2001 og 2002. For gennemsnitsforbrugeren er foranstaltningen omkostningsneutral. Kommissionen har ikke krævet en forhøjelse af taksterne og endnu mindre fastsat et beløb, men har nøjedes med at påpege de retlige krav, der gælder herfor.

Ingen i konkurrencekommissærens kabinet befinder sig i en interessekonflikt.